text: Falck har fået klodset ambulance
  27 juni 2015 kl. 09.00
  Falck har fået en ny ambulance, som meget passende blev præsenteret i Legoland. Den er nemlig bygget af 255.750 Lego-klodser. Den klodsede ambulance skal bruges til udstillinger i Danmark og udlandet.
  - Den er bygget som et pædagogisk værktøj, der fremover skal bruges på udstillinger og konferencer, hvor der vil være behov for at fortælle om en moderne ambulances funktioner og indhold, siger Allan Søgaard Larsen, koncernchef i Falck, i en pressemeddelelse.
  Lego sælger allerede et samlesæt med en Falck-ambulance. Det indeholder 200 klodser.
  Den nye model består som nævnt af en kvart million klodser - og vejer et ton. Og så er den endda kun halvt så stor som en rigtig ambulance.
  Det har taget modelbyggerne 1000 timer at bygge ambulancen, hvor lys, blink og udrykningshorn virker som på den ægte vare.
  - Jeg er sikker på, at denne særlige ambulance vil blive populær, hvor den bliver fremvist fremover - hvad enten det er i Danmark eller udlandet, siger Allan Søgaard Larsen.
  